钦定古今图书集成/明伦汇编/官常典/第769卷 > 葛守礼
## 钦定古今图书集成/明伦汇编/官常典/第769卷 > 葛守礼

按《明外史葛守礼传》：“守礼字与立，德平人。嘉靖七年
举乡试第一。明年成进士，授彰德推官。巨盗诬富家，
株连以百数，守礼尽出之主狱者谮之御史。会藩府
狱久不决，属守礼一讯即得，乃大惊服。冬至，赵王戒
百司朝服贺，守礼独不可。迁兵部主事。父丧，服阕，补
礼部。宁府宗人悉锢高墙，后稍得脱，因请封。礼部尚”
书夏言议量复中尉数人。未上而言入阁，严嵩代之。
守礼适迁仪制郎中，驳不行。故事，“郡王绝，近支得以
本爵理府事，不得继封。”交城、怀仁、襄垣近支绝，请继
封。守礼持之坚。会以疾在告，三邸人乘间行赂，遂得
请。旗校诇其事以闻。所籍记赂遗十馀万，独无守礼
名。帝由是知守礼廉。迁河南提学副使。再迁山西按
察使。进陕西布政使。擢右副都御史，巡抚河南。入为
户部侍郎，督饷宣、大。改吏部，自左侍郎迁南京礼部
尚书。李本署吏部事，希严嵩指。考察廷臣署守礼下
考，勒致仕。后帝问守礼安在，左右谬以老病对。帝为
叹息久之。隆庆元年起户部尚书。奏言：“‘畿辅、山东流
移日众，以有司变法乱常，起科太重，征派不均。且河
南北、山东、西土地硗瘠，正供尚不能给，复重之徭。役
夫工匠及富商大贾皆以无田免役，而农夫独受其
困，此所谓舛也。乞正田赋之规，罢科差之法’。又国初
征粮，户部定仓库名目及石数价直，通行所司，分派
小民，随仓上纳，完欠之数，了然可稽。近乃定为《一条
鞭法》，计亩征银，不论仓口，不开石数，吏书夤缘为奸，
增减洒派，弊端百出。至于收解，乃又变为一串铃法，
谓之伙收分解，收者不解，解者不收，收者获积馀之
赀，解者任赔补之累。夫钱谷必分数明而后稽核审，
今混而为一，是为那移者地也。愿敕所司，酌复旧规。”
诏悉举行。于是奏定《国计簿式》，颁行天下。自嘉靖三
十六年以后完欠、起解、追征之数，及“贫民不能输纳，
备录簿中，自府州县达布政，送户部稽考，以清隐漏、
那移、侵欺之弊。”又以户部专理财赋，必周知天下仓
库盈虚，然后可节缩调剂。祖宗时，令天下岁以文册
报部，乃请遣御史谭启、马明谟、张问明、赵岩分行天
下，董其事，并承敕以行。覃恩例赏边军。或言士伍虚
冒，宜乘给赏汰之。守礼言：“此朝廷旷典，乃不以市德
而贾怨邪。”议乃止。大学士高拱与徐阶不相能，举朝
攻拱。侍郎徐养正、刘自强拱所厚，亦诣守礼言守礼
不可，养正等遂论拱。守礼寻乞养母归。及拱再相，深
德守礼，起为刑部尚书。初，阶定方士王金等狱，坐妄
进药物，比子试父律论死。拱言阶诬，帝不得正其终，
诏下法司会讯。守礼等议：“金妄进药，无事实，但习故
陶仲文术，左道惑众，应坐为从律，编戍。”给事中赵奋
言：“法司为天下平，昔则一主于入，而不为先帝地；今
则一主于出，而不恤后世。议。罪有首而后有从。金等
为从，孰为首？将于陶仲文为首，则仲文死已久，为法
如此，陛下何赖哉？”疏入，报闻。寻改守礼左都御史。奏
言：“畿内地势洼下，河道湮塞，遇潦则千里为壑。请仿
古井田之制，濬治沟洫，使旱潦有备。”章下有司。又申
明巡抚事宜，条列官箴、士节六事。守礼议《方士狱》，与
拱合，然不附拱。后张居正欲以王大臣事构杀拱，守
礼力为解，乃免阶。拱、居正更用事，交相轧。守礼周旋
其间，正色独立，人以为难。万历三年以老乞休。诏加
太子少保，驰驿归。六年卒。赠太子太保，谥“端肃。”